
Egy pirazol-gyűrűkkel szubsztituált TREN-származék átmenetifém komplexeinek vizsgálata

Kulcsszavak: tripodális ligandum; átmenetifém-komplexek; pH-potenciometria; UV-látható spektrofotometria
Az enzimek vizsgálata bonyolult és nehéz, de működésüknek megértése fontos. A metalloenzimeket modellezhetjük kis molekulatömegű tripodális ligandumok fémkomplexeivel is a könnyebb vizsgálat érdekében. Ezek a ligandumok viszonylag merev szerkezet kialakítására képesek, ami hasonlatos a metatalloenzimek aktív centrumára, valamint polidentát sajátságuk révén képes lehetnek több fémion számára is kötőhelyet kialakítani. Ilyen polidentát tripodális ligandumok lehetnek a TREN (trisz-2-aminoetilamin) N-szubsztituált származékai. Jelen munkámban egy új TREN-származékot, a három pirazol gyűrűt tartalmazó trisz[N-(1H-pirazolil-4-metil)-2-aminoetil]amin (továbbiakban 4’-TPZAA, 1. ábra) előállítását és Mn(II), Fe(II), Co(II), Ni(II), Cu(II) és Zn(II)-ionokkal alkotott komplexeinek oldategyensúlyi viselkedését vizsgáltam
pH-potenciometria és UV-látható spektrofotometria segítségével.

A ligandum MHL, ML és MH-1L összetételű komplexeket képez a kobalt(II)-, nikkel(II)-, réz(II)- és cink(II)-ionokkal (logK(ML) = 8,90; 9,61; 15,84; 10,64 rendre), ami nagy hasonlóságot mutat a TREN és a kutatócsoportban korábban vizsgált trisz[N-(piridil-3-metil)-2-aminoetil]amin (3’-TPAA) viselkedésével. A komplexek stabilitása és a Cu(II) és Co(II) tartalmú részecskék jellegzetes látható spektruma 4N-es, trigonális bipiramisos szerkezetre utal, így a pirazol nitrogének nem vesznek részt a koordinációban. Többmagvú komplex képződését csak réz(II) jelenlétében tapasztaltuk. A [Cu(II)]:[L]=1:1 arányú mintánál igen alacsony pH-n (~3-4) kék színű csapadék jelent meg, ami visszaszorítható a ligandumfelesleg alkalmazásával. A csapadék semmilyen közönséges oldószerben nem volt oldható, ami pirazolát-hidakkal összekötött polimer szerkezetre utal. Hasonló jelenséget tapasztaltunk pH 7 körül vas(II) jelenlétében is.
A 4’-TPZAA komplexeit összehasonlítva a TREN hasonló komplexeivel megállapíthatjuk, hogy előbbi bázicitással korrigált stabilitási állandói mintegy két nagyságrenddel nagyobbak. Ennek oka feltehetően a gyűrűk közötti π-stacking vagy vízen keresztüli H-hidas stabilizáló kölcsönhatás lehet. 

